જો તમે ‘ઝિબ્રા પેટર્ન‘ના વસ્ત્રો પહેરીને બજારમાં ફ્રવા નીકળો તો સેંકડો લોકો વચ્ચે પણ તરત જ આંખે ચડી આવો, પણ બધા લોકો જો એકસરખા, ‘ઝિબ્રા પેટર્ન‘ વાળાં કપડા પહેરીને ટોળામાં ઊભા રહે તો! તો ભયંકર દ્રષ્ટિભ્રમ ઊભો થાય! જ્યારે ખુલ્લા મેદાનોમાં ઘાસચારો ચરતા અનેક ઝિબ્રાનું મોટું ટોળું ઊભું હોય, ત્યારે કાળા-ધોળા પટ્ટાઓ વડે રચાતી એક સરખી પેટર્નને કારણે એક અદભૂત ‘છલાવરણ‘ રચાય છે. જો દસેક ઝિબ્રા એકસાથે ઊભા હોય, તો આવા સમૂહને દૂરથી જોતા, દ્રષ્ટિભ્રમને કારણે, તેઓ એકબીજા સાથે ભળી જતા હોય એવું લાગે છે. પરિણામે ઝરખ અને સિંહ જેવા, ઝિબ્રાના પરંપરાગત શિકારીઓને એવું લાગે છે કે જાણે એક જ મસમોટું જનાવર ઊભું છે. આથી તેઓ ઝિબ્રાના આ સમૂહ પર હુમલો કરવાનું ટાળે છે! ‘મેલેનોસાઈટ‘ નામના કોષો જે રંગદ્રવ્ય (pigment) ઉત્પન્ન કરે છે, તે ઝિબ્રાની ચામડી ઉપર, જીનેટિક ઓર્ડર (જૈવિક અનુક્રમ) મુજબ સફેદ કે કાળા પટ્ટા પાડે છે. અનેક વાર પ્રયત્નો કરવા છતાંયે વિજ્ઞાાનીઓ એવું કોઈ જૈવિક બંધારણનું મોડેલ રજુ નથી કરી શક્યા, જેના વડે ઝિબ્રાની સ્કીન પેટર્નને સમજાવતું ગાણિતિક સમીકરણ આપી શકાય. જો કે સ્કીન પેટર્ન માટેનો અનુક્રમ, ગર્ભાવસ્થાના તબક્કે જ નક્કી થઇ જાય છે, એ વિષે કોઈ મત-મતાંતર નથી. ઝિબ્રાની આ પ્રકારની સ્કીન પેટર્નથી ઘણાને મુંઝવણ થતી હશે કે ઝિબ્રાને કાળા શરીર પર સફેદ પટ્ટા છે કે પછી સફેદ શરીર પર કાળા પટ્ટા છે! એટલાન્ટાના લાર્જ મેમલ ઝૂના ક્યુરેટર લિસા સ્મિથના મતે ઝિબ્રાની ચામડી કાળા રંગના એવા કોટ જેવી છે, જેનો રંગ ઉખડી જવાને કારણે તેના ઉપર સફેદ પટ્ટા પડી ગયા છે. આની પાછળનો તર્ક સમજાવતાં તેઓ કહે છે કે, ‘મેલેનોસાઈટ‘ નામના કોષોમાંથી કાળા રંગનું જે રંગદ્રવ્ય નીકળે છે તે ઝિબ્રાની ચામડીને કાળા રંગથી રંગે છે. રંગદ્રવ્ય વડે કુદરતી રીતે ચામડીને રંગ ચડવાની પ્રક્રિયા દરેક સજીવમાં થાય છે, જે ‘પીગમેન્ટેશન‘ તરીકે ઓળખાય છે. હવે, ઝિબ્રાની ચામડીની વિશેષતા એ છે કે તેનું સંપૂર્ણપણે પીગમેન્ટેશન કદી થતું જ નથી. ચામડીનો જે ભાગ રંગાવાનો બાકી રહી ગયો હોય, એ સફેદ દેખાય છે. આમ અધૂરા પીગમેન્ટેશનને લીધે જ ઝિબ્રાની ચામડી પર કાળા-ધોળા ચટાપટાની સુંદર ભાત પડે છે! ખરેખર આ કુદરતની કરામત જ છે, કે તે પોતાના અધૂરા કામોમાંથી પણ અપ્રતિમ સૌન્દર્ય નીપજાવી શકે છે.